Mercedes CLA Shooting Brake har lang rækkevidde og lav pris

Mercedes-Benz rider videre på den danske CLA-succes – og nu får danskerne endelig prisen på den variant, rigtig mange har ventet på: Den fuldt elektriske CLA Shooting Brake. En stationcar med stjernestatus, masser af praktisk talent og et prisskilt, der starter ved 429.900 kroner.

Den blev vist frem for første gang på Elbilmessen i Herning i oktober, hvor den trak lange køer af nysgerrige besøgende. Nu kan de samme mennesker – og alle andre CLA-fans – endelig begynde at regne på, om drømme-stationcaren skal i carporten til foråret.

En CLA, men større – og endelig elektrisk

CLA Shooting Brake er i forvejen en af de mest populære Mercedes-modeller i Danmark, og nu bliver den for første gang fuldt elektrisk. Det kommer i to varianter:

CLA 250+ Shooting Brake – fra 429.900 kroner

CLA 350 4MATIC Shooting Brake – fra 469.900 kroner

Begge udgaver leverer seriøse tal i den lange rækkevidde-liga. 250+ kører op til 748 kilometer på en opladning (WLTP), mens 350 4MATIC klarer 723 kilometer. Forbruget ligger helt nede på 13-13,6 kWh pr. 100 kilometer – altså Tesla-niveau, men pakket ind i tysk komfort.

Under gulvet ligger et nyt 85 kWh batteri, der arbejder sammen med en 800-volt arkitektur. Det gør det muligt at suge strøm nok til 315 kilometer på 10 minutter. Det er lynhurtigt – og i praksis et kaffestop.

Mere standardudstyr end før

Det, Mercedes kalder “mere bil for pengene”, er ikke bare en frase. CLA Shooting Brake lander med overraskende meget standardudstyr:

Panoramatag

Adaptiv fartpilot

Nyt MB.OS med stor skærm

Elektrisk bagklap

18” fælge i standardversionen

Sportsrat i nyeste generation

KEYLESS-GO og trådløs telefonopladning

Ambiente-lys, armlæn bagi og masser af komfortdetaljer

Mercedes pakker også den nye Advancepakke PLUS ind som standard, så du slipper for lange ekstraudstyrslister, før bilen føles “rigtig”.

Vil man alligevel skrue op, findes Pris-tunge, men lækre pakker: Premium til 29.423 kroner (bl.a. el-sæder med memory og 14-tommer Superscreen) og Premium PLUS til 56.913 kroner med Burmester-lyd, head-up display og Multibeam LED-forlygter.

CLA Shooting Brake with EQ Technology kan bestilles allerede i dag hos danske Mercedes-forhandlere, med levering til foråret. Det giver konkurrenterne et problem: Der er ikke mange el-stationcars i denne klasse – og ingen, der kombinerer 700+ kilometer rækkevidde med Mercedes’ design og udstyrsniveau.

Det her kan meget vel blive en af 2026’s mest efterspurgte elbiler i Danmark.

Mercedes CLA Shooting Brake har lang rækkevidde og lav pris